
Skuodo rajono savivaldybės analizė

Toliau pateikiama vienos iš probleminių teritorijų – Skuodo rajono savivaldybės – atvejo studija. Pirma, yra pristatoma ES struktūrinių fondų finansavimo apžvalga, aptariamos pagrindinės investicinės kryptys. Vėliau pristatoma socio-ekonominių ir aplinkos rodiklių kaita 2007 – 2013 m. laikotarpiu. Atvejo studiją apibendrina 2007 – 2013 m. ES struktūrinės paramos poveikio darniam vystymuisi vertinimas; 1.3. dalyje pateikiami gerosios praktikos projektų pavyzdžiai.

# Finansavimo apžvalga



**2.75 %**

2007 – 2013 m. ES struktūrinių fondų (ES SF) programavimo laikotarpiu, Skuodo rajono savivaldybėje, buvo finansuotas 51 projektas. Bendra projektų vertė siekė 23.656 mln. EUR; tai sudarė 2.75 proc. visų probleminėse teritorijose įgyvendintų ES SF projektų vertės. Skuodo rajono savivaldybė buvo mažiausiai ES SF lėšų gavusi probleminių teritorijų savivaldybė.

Sanglaudos skatinimo veiksmų programos (SSVP) apimtyje įgyvendintų projektų vertė sudaro daugiausiai savivaldybės teritorijoje ES SF lėšomis finansuotų projektų vertės (83 proc.). Ekonomikos augimo veiksmų programos (EAVP) lėšos sudarė beveik 10 proc. viso skirto ES SF finansavimo, tuo tarpu Žmogiškųjų išteklių veiksmų programos (ŽIPVP) lėšos sudarė 7 proc. lėšų. Nagrinėjant projektų skaičių, matoma, kad ŽIPVP ir EAVP apimtyje buvo įgyvendintas panašus skaičius projektų (atitinkamai 9 ir 6 projektai). SSVP projektų skaičius atitiko skirtą: jų buvo daugiausiai – 36 projektai.

1 paveikslas. Veiksmų programų finansavimas (dalis bendros projektų vertės)

Šaltinis: [www.esparama.lt](http://www.esparama.lt)

Analizuojant veiksmų programų prioritetų finansavimą, ŽIPVP apimtyje ES finansavimas buvo skirtas prioritetų „1 Prioritetas. Kokybiškas užimtumas ir socialinė aprėptis“ ir „4 Prioritetas. Administracinių gebėjimų stiprinimas ir viešojo administravimo efektyvumo didinimas“ projektams. EAVP apimtyje – „2 Prioriteto. Verslo produktyvumo didinimas ir verslo aplinkos gerinimas“ ir „4 Prioriteto. Esminė ekonominė infrastruktūra“ projektams. SSVP apimtyje – „1 Prioriteto. Vietinė ir urbanistinė plėtra, kultūros paveldo ir gamtos išsaugojimas bei pritaikymas turizmo plėtrai“, „2 Prioriteto. Viešųjų paslaugų kokybė ir prieinamumas: sveikatos, švietimo ir socialinė infrastruktūra“ ir „3 Prioriteto. Aplinka ir darnus vystymasis“ projektams. Taigi investuojama buvo į užimtumo didinimą, viešojo valdymo tobulinimą, verslo įmonių produktyvumo potencialą, miestų plėtrą ir paveldo išsaugojimo, viešųjų paslaugų kokybę ir aplinkosaugą. Daugiausiai buvo investuojama į gamybinį kapitalą; didžioji dalis investicijų įgyvendintos pasitelkiant vertikaliai darnaus vystymosi horizontalų prioritetą integruojančias priemones.

2 paveikslas. Veiksmų programų prioritetų finansavimas (dalis nuo visos VP)

Šaltinis: [www.esparama.lt](http://www.esparama.lt)

Atlikus įgyvendintų projektų analizę, nustatyta, kad ŽIPVP 1 prioriteto apimtyje finansuoti vos keli projektai: abu orientuoti į šeimos ir darbo įsipareigojimų derinimą. Tuo tarpu aktyvioms užimtumo skatinimo/ nedarbo priemonėms skirtas dėmesys buvo ribotas. Reikšmingam poveikiui finansavimas nedarbo mažinimo srityje buvo nepakankamas. ŽIPVP 4 prioriteto projektai iš esmės atitiko ir kitose probleminėse teritorijose įgyvendintas viešojo valdymo tobulinimo priemones: viešojo administravimo įstaigų darbuotojų kvalifikacijos kėlimas, strateginio ir teritorijų planavimo dokumentų rengimas ir įvairių administravimo tobulinimo sistemų diegimas. EAVP projektų skaičius buvo itin mažas; jų įgyvendinimo metu buvo investuojama į šilumos tinklų atnaujinimą ir modernizavimą, gatvių tiesimą. Vos vienas projektas buvo skirtas tiesiogiai verslo įmonėms. SSVP 1 prioriteto priemonių apimtyje įgyvendinti daugiabučių renovacijos ir bendruomeninės infrastruktūros ir gyvenamosios aplinkos vystymo projektai. 2 prioriteto projektai orientuoti į socialinių paslaugų infrastruktūros tobulinimą, tuo tarpu 3 prioriteto apimtyje įgyvendinti švietimo sektoriaus infrastruktūros atnaujinimo ir vandens tiekimo bei nuotekų tvarkymo projektai. Pastebėtina tendencija, kad daugiausiai investuota srityse, kur vyravo regionų ir valstybės projektų planavimo priemonės.

# Rodiklių analizė

Atliekant atvejo studiją buvo vertinti trijų rūšių – aplinkos taršos, demografiniai ir ekonominės veiklos – rodikliai. Aplinkos taršos rodikliai apėmė išvalytų iki normos nuotekų kiekius, išmetamų teršalų kiekius, sieros dioksido (SO2), anglies monoksido (CO) rodiklius. Demografiniai rodikliai apėmė nuolatinių gyventojų skaičių, pensinio amžiaus ir darbingo amžiaus gyventojų dalį, bei darbingo amžiaus gyventojų skaičiaus ir registruotų bedarbių santykį. Ekonominės veiklos rodikliai – pridėtinė vertė gamybos kainomis, materialinės investicijos to meto kainomis ir tiesioginės užsienio investicijos.

Aplinkos taršos rodiklių atveju stebima teigiama aplinkos taršos didėjimo tendencija. Oro užterštumui tiesioginį poveikį turinčių kenksmingų medžiagų kiekis išliko nepastovus visą laikotarpį. Iki 2009 m. smarkiai mažėjęs teršalų išmetimas pasiekė žemiausią lygį (34 t), po to trejus metus vyravusį stabilumą pakeitė staigus teršalų kiekio didėjimas. Per vienerius metus išmetamų teršalų kiekis padidėjo 52.51% iki 54.6 t. Vertinant atskiras teršalų rūšis pastebima, kad pradžioje 61.75% teršalų sudaręs sieros dioksidas per trejus metus buvo sumažintas iki 5.9 t, bendroje teršalų dalyje sudarant 17.35%. Apibendrinant, Skuodo rajono savivaldybei geriausiai pavyko sumažinti sieros dioksido kiekį bei padidinti iki normos išvalomų nuotekų kiekį. Visa tai (nepaisant kitų aplinkos taršos rodiklių) rodo pagerėjusią aplinkos būklę.

3 paveikslas. Aplinkos taršos rodikliai\*

Šaltinis: Statistikos departamentas

\* - visi rodikliai, išskyrus „Išleista išvalytų iki normos nuotekų, tūkst. m3“ yra matuojami tonomis.

Vertinant demografinius rodiklius, 2007 - 2013 m. stebimos tendencijos atitinka nacionaliniu mastu vykusius pokyčius. Daugumos rodiklių tarpe vyrauja neigiama tendencija. Nuolatinis gyventojų skaičius tendencingai mažėja: iki 2013 m. iš Skuodo savivaldybės išvyko 14.6 proc. gyventojų. Per tą patį laikotarpį darbingo amžiaus žmonių skaičius kito šiek tiek mažesniu tempu – 12.27%. Nagrinėjant nedarbo ir užimtumo rodiklius, galima pastebėti, kad per visą laikotarpį nepavyko išspręsti šių socio-ekonominių problemų, kurias 2010 m. (kaip ir visos šalies mastu) dar stipriau aktualizavo pasaulinė finansų krizė. Vidutinis mėnesinis (bruto) darbo užmokestis, nagrinėjamu laikotarpiu išaugo 54.91%, nuo 330.20 EUR iki 511.50 EUR. Lyginant su Lietuvos Respublikos vidurkiu, 2014 m. duomenimis vidutinis mėnesinis atlyginimas buvo 165.90 EUR mažesnis. Laikotarpio pradžioje šis skirtumas siekė 103.00 EUR. Šių rodiklių tarpusavio pokyčiai rodo, kad regioninė atskirtis Lietuvoje auga. Apibendrinant, demografiniai rodikliai nagrinėjamu laikotarpiu buvo veikiami pasaulinės finansų krizės, augančių migracijos mastų ir mažėjančio gyventojų skaičiaus; visu laikotarpiu buvo stebimos bendros neigiamos plėtros tendencijos.

5 paveikslas. Demografiniai rodikliai

Šaltinis: Statistikos departamentas

Vertinant ūkio ir finansinius rodiklius pastebima, kad 2007 – 2013 m. pridėtinės vertės gamybos kainomis ir materialinių investicijų rodikliai buvo stipriai veikiami ekonomikos ciklo svyravimų. Dėl finansų krizės kuriama pridėtinė vertė nuo 2009 m. mažėjo. Nuo 2010 m. stebimas nuoseklus ekonomikos atsigavimas leidžia daryti prielaidą, kad savivaldybė, nepaisant mažiausios gautos ES SF investicijų apimties, sugebėjo suvaldyti finansų krizės pasekmes. Analogiškos tendencijos stebimos ir materialinių investicijų rodiklio atveju, kurios nagrinėjamo laikotarpio pabaigoje viršijo pradinę 2007 m. fiksuotą rodiklio reikšmę. Tiesioginės užsienio investicijos mažėjo visu nagrinėjamu laikotarpiu, tačiau tai nepadarė neigiamos įtakos verslo kuriamos pridėtinės vertės rodikliams. Apibendrinant, ekonominės veiklos rodikliai Skuodo rajono savivaldybėje pasižymėjo bendra teigiama kitimo tendencija.

6 paveikslas. Ekonominės veiklos rodikliai

Šaltinis: Statistikos departamentas

# ES struktūrinės paramos poveikis

Investicijos probleminėms teritorijoms priskirtoms savivaldybėms buvo skiriamos pagal LRV nutarimu patvirtintas probleminių teritorijų gaivinimo programas. Pagrindiniai Skuodo rajono savivaldybės programos tikslai buvo mažinti nedarbo rodiklius ir socialinės pašalpos gavėjų skaičių. Tuo tarpu uždaviniai ir veiklos telkėsi į infrastruktūros tobulinimą, daugiabučių atnaujinimą ir kompleksinį gyvenamosios aplinkos ir urbanistinės infrastruktūros tobulinimą.[[1]](#footnote-1) Taigi ir ES SF lėšos daugiausia buvo investuotos į fizinės aplinkos gerinimą, viešosios paskirties pastatų ir daugiabučių renovavimą. Probleminių teritorijų programa buvo viena pagrindinių priemonių, skirtų socialinės atskirties mažinimui tarp regionų. Vis dėlto skirtos lėšos buvo nepakankamos numatytų tikslų pasiekimui.

ES SF programavimo laikotarpiu Skuodo savivaldybėje buvo investuojama į miestų plėtrą, kompleksinį gyvenamosios aplinkos gerinimą. Išsiskiriantys Skuodo savivaldybėje įgyvendinti projektai – kompleksinė urbanistinių ir bendruomeninių erdvių plėtra bei daugiabučių namų renovacija. 2007 – 2013 m. įgyvendinti projektai labiausiai prisidėjo prie socialinės ir švietimo infrastruktūros plėtojimo. Lyginant savivaldybei tekusių lėšų kiekį ir pasiektus rezultatus, galima daryti išvadą, kad lėšos buvo panaudotos itin kryptingai ir efektyviai, daugiausiai dėmesio skiriant „kietosioms“ investicijų sritims, pvz. šilumos tinklų plėtrai ir modernizavimui.

**Šilumos tiekimo sistemos modernizavimas ir plėtra Skuodo mieste, VP2-4.2-ŪM-02-K-03-006**

UAB „Skuodo šiluma“ eksploatuoja 11,01 km centralizuoto šilumos tiekimo vamzdynų Skuodo rajone. Eksploatuojamų šiluminių trasų eksploatacijos laikas viršija 25 metus. Modernizuotų trasų naudojimo laikas 24,81 m. skaičiuojant pagal svertinį amžiaus vidurkį. Daugelyje vietų tinklų izoliacija buvo susidėvėjusi, sukritusi ir neužtikrinanti keliamų šilumos laidumo reikalavimų. Tokios būklės vamzdynuose susidaro dideli šilumos nuostoliai. Projekto įgyvendinimo metu buvo modernizuoti seniausios ir blogiausios būklės vamzdynai, per kuriuos patiriami didžiausi šilumos nuostoliai, juos pakeičiant naujais vamzdynais. Projektas buvo vykdomas dviem etapais 2014 ir 2015 m. 2014 metais Skuodo miesto CŠT sistemoje buvo rekonstruoti 898,02 m., o 2015 m. – 1127,71 m. senų šiluminių trasų. Numatoma, kad modernizavus 2025,73 m senų vamzdynų bus padidintas šilumos tiekimo patikimumas ir kokybė Skuodo miesto šilumos vartotojams. Rekonstruojant šilumos tinklus, buvo siekiama pagerinti klientams tiekiamos šilumos kokybinius parametrus, padidinti tinklų darbo patikimumą. Tinklai buvo klojami naudojant modernias technologijas (moderni izoliacija, paklojimo būdas ir t.t.). Planuojama, kad šilumos energijos nuostolių šilumos tinklų atkarpoje įgyvendinus projektą sumažės 63,60 proc. Projektas prie darnuas vystymosi principo prisidės tiek socialiniu, tiek aplinkosauginiu požiūriu.

Apibendrinant, ES struktūrinių fondų lėšos didžiausią įtaką darė miestų ir gyvenamosios aplinkos tvarkymo srityse. Vis dėlto savivaldybės situaciją apibrėžiantiems rodikliams didžiausią įtaką darė išorės veiksniai, o skirtas ES SF finansavimas nebuvo pakankamas reikšmingam socio-ekonominės situacijos pokyčiui pasiekti. Įvertinus ES struktūrinių fondų investavimo kryptis ir stebimus socio-ekonominius bei aplinkos taršos rodiklių pokyčius, galima teigti, kad Skuodo rajono savivaldybėje ES SF lėšų apimtis buvo per maža tam, kad būtų padarytas reikšmingas poveikis darniai plėtrai.

1. 2011 m. gegužės 18 d. Lietuvos Respublikos Vyriausybės nutarimas Nr. 588 „Dėl probleminių teritorijų plėtros programų patvirtinimo“ < <https://e-tar.lt/portal/lt/legalAct/TAR.FA6D2B23F867> > [↑](#footnote-ref-1)